Prejeli smo žalostno vest , da se je za vedno poslovil naš član Stane Peček. Tov. Stane se je rodil 29.10.1937 v Rovtah pri Logatcu. Med II. Svetovno vojno je zelo kruto doživljal grozote vojne, saj je kot otrok moral zapustiti svojo družino, zaradi česar je imel tudi status izgnanca. Po vojni se je zaradi službovanja očeta, kot takratnega miličnika, z družino preselil v Mokronog. Imel se je za mokronožana, čeprav je kar nekaj let preživel drugje. Še kot mlad fant je  po končani gimnaziji nadaljeval šolanje v vojaški glasbeni šoli ter se po študiju zaposlil v Makedoniji, v vojaškem orkestru. Po zaključeni obveznosti do vojske, se je preselil v domače kraje. kjer je služboval v različnih službah, pred upokojitvijo pa na občini Trebnje na področju kulture. Prav s tega področja je že zelo zgodaj sodeloval z vojaškimi organi in veteransko organizacijo Zvezo borcev. Kot kulturnik je sodeloval malodane na vseh proslavah organiziranih s strani borcev v občini Trebnje. Organiziral je tudi več razstav slik posvečenih borbeni poti Gubčeve brigade, akademskega slikarja Borisa Kobeta v raznih krajih po Jugoslaviji, med drugim tudi v sosednji državi Italiji. Kot je sam večkrat dejal je Gubčeva brigada edina brigada na svetu, katere pot je ovekovečena in upodobljena na slikah, ki pa ne prikazujejo samega bojevanja, ampak lepote domovine za kar se je partizanska vojska bojevala. Njemu gre vsa zahvala, da je obstoječa zbirka pristala v mokronoški OŠ. V naši organizaciji je tvorno sodeloval in bil pobudnik številnih predlogov v zvezi zaščite in urejanja lastništva Kobetove zbirke slik Gubčeve brigade, urejanju razstav, prirejanju spominskih slovesnosti,  pripravljanju srečanj članov naše organizacije z bivšimi borci partizanskih enot iz našega območja, srečanju z bratom Jančka Mevžlja in ponovni vrnitvi Blaža po 80. letih v Mokronog. Za svoje delo pri organiziranju spominskih slovesnosti in delovanju znotraj organizacije ter posredovanju zgodovinske resnice mlajšim rodovom in ohranjanje spoštljivega spomina na narodno osvobodilni boj in gojitev partizanske pesmi, je že pred več kot desetletjem pridobil Zlato plaketo Zveze Združenj borcev NOB Slovenije in pred tremi leti še Priznanje Zveze združenj borcev za vrednote NOB Slovenije ob 75. obletnici ustanovitve OF, Prejel pa je tudi Častni znak Svobode Republike Slovenije.

Tov. Stane je bil prvi častni občan občine Mokronog-Trebelno, poleg tega še pevovodja, pisatelj, glasbenik, skratka vsestranski kulturnik te naše doline, deloval pa je tudi širše po Sloveniji.

Skratka bil je enkraten, neponovljiv in kot takega se bomo vedno spominjali.